Mikko Ahtola

**1. TIEDUSTELU SOPIMUSEHDOISTA JA SUUNNITTELUVASTUUSTA**

**2. TULIPALORAPORTTI**

**3. KOKEMUKSET VALJASTYÖSKENTELYSTÄ**

**4. TYÖSUHDEOPAS**

**5. KLAUS VILJASEN TUTKIMUS**

**6. KATTOLIITON KEVÄTKOKOUS**

**1. Tiedustelu sopimusehdoista ja suunnitteluvastuusta:**

Urakoitsijoilta saatujen tietojen mukaan joissain tarjouspyynnöissä ulotetaan urakoitsijan vastuu myös suunnitelmiin, esimerkiksi vaatimalla takuun ulottamista myös kosteusfysikaaliseen toimivuuteen. Samoin kentältä on tullut tietoja puutteellisista tai selvästi virheellisistä suunnitelmista, jolloin urakoitsija on joutunut urakan aikana ratkaisemaan suunnitelmien puutteita omalla vastuullaan. Kattoliitto tiedustelee jäseniltä, kuinka yleisiä näiden kaltaiset ilmiöt ovat ja pyytää esimerkkejä vastaavista tapauksista. Tarkoituksena on kiinnittää huomiota suunnittelijoiden ja urakoitsijoiden vastuun erillisyyteen sekä siihen, että suunnitelmat olisivat riittävän laadukkaita ja täydellisiä.

Mahdolliset esimerkit voi lähettää sähköpostitse [mikko.ahtola@kattoliitto.fi](mailto:mikko.ahtola@kattoliitto.fi)

**2. Tulipaloraportit**

Kattoliitto kerää jäsenyrityksiltä tietoa kattotöiden yhteydessä sattuneista tulipaloista tai läheltä-piti –tilanteista. Pyydän raportoimaan kaikista tapauksista kattoliiton www-sivujen lomakkeella. Lomakkeen ei tarvitse olla täydellisesti täytetty, olennaista on jonkinlainen tapahtumankuvaus. Tietoja käytetään paloturvallisuuden edistämiseen.

**3. Kokemukset valjastyöskentelystä**

Jäsenyrityksiltä saadun palautteen perusteella näyttää siltä, että päätoteuttajat siirtävät enenevässä määrin putoamissuojausta kattourakoitsijan tehtäväksi. Myös valjastyöskentelystä tulee runsaasti tiedusteluja. Työturvallisuudesta annettujen määräysten mukaan kiinteä putoamissuojaus (käytännössä kaiteet) on aina ensisijainen tapa ja valjaita käytetään vain silloin, kun kaiteita ei voida käyttää.

Valjastyöskentelyn osalta Kattoliiton hallitus tiedustelee jäsenyrityksiltä sitä, minkälaisia kokemuksia valjastyöskentelystä on ja miten työntekijät suhtautuvat valjastyöskentelyyn? Työehtosopimusta koskevissa keskusteluissa Rakennusliiton kanssa on pohdittu valjastyön vaikutusta työn sujuvuuteen ja sitä kautta työstä maksettavaan korvaukseen. Jos yrityksillä on tästä toimivia malleja, otan niistä mielelläni tietoja vastaan työehtosopimuksen kehittämiseksi.

**4.Työntekijät rakennusalalla - Työsuhdeopas**

6. päivitetty painos

Käsikirja talonrakennus-, lattianpäällystys-, maa- ja vesirakennus, maalaus- sekä vedeneristysalan työntekijöitten työsuhteitten hyvään hoitoon. Tiiviisti työaika, palkkaus, kulukorvaukset, sosiaaliset määräykset, perhevapaat, työsopimus, vuosiloma, yt-laki ja ulkomaisen työvoiman palkkaus. Runsaasti esimerkkejä käytännön tilanteista.

Tilaa Rakennustiedon verkkokaupasta [suora linkki: <https://www.rakennustietokauppa.fi/tyontekijat-rakennusalalla-tyosuhdeopas/113474/dp>] tai puhelimitse 0207 476 401.

**5. Klaus Viljasen tutkimus lämmöneristevahvuuksien vaikutuksesta**

Diplomi-insinööri Klaus Viljanen tekee Aalto yliopistossa tutkimusta kasvaneiden lämmöneristevahvuuksien vaikutuksesta rakennuksen ulkovaipan kosteustekniseen toimivuuteen. Viljanen tutkii asiaa käytännön kokeilla ja tarvitsee tähän tarkoitukseen sopivia koekohteita. Tutkimus on rajattu koskemaan jyrkkäkattoisia taloja, joissa yläpohjan lämmöneristeet ovat vesikaton suuntaisesti. Kattoliiton tekninen työryhmä on keskustellut tutkimushankkeesta Viljasen kanssa ja pyytää jäsenyrityksiä olemaan tarvittaessa suoraan yhteydessä Viljaseen koekohteiden tarjoamiseksi. Viljasen tavoittaa puhelimitse 0500 967 873 tai sähköpostitse [klaus.viljanen@aalto.fi](mailto:klaus.viljanen@aalto.fi). Viljanen ottaa työnsä edistämiseksi vastaan myös havaintoja rakenteiden kosteusteknisestä toimivuudesta ja puutteellisen tuuletuksen vaikutuksesta siihen.

**6. Kattoliiton Kevätkokous 31.5. 2017**

Kattoliitto ry:n sääntömääräinen kevätkokous järjestetään Helsingissä keskiviikkona 31.5.2017 iltapäivällä. SK- Tuote Oy isännöi iltajuhlan, jonne on kutsuttu myös kansainvälisen kattoalan järjestön IFD:n edustajia. Kevätkokouksen osallistujat ovat tervetulleita iltajuhlaan. Kokouspäivän ohjelmasta tiedotetaan tarkemmin lähempänä ajankohtaa.

KATTOLIITTO RY

Mikko Ahtola

toimitusjohtaja